Ketildalir

Ketildalir er röð af stuttum dölum á suðurströnd Arnarfjarðar, frá Kópsnesi inn að Bíldudalsvogi. Þverhníptir fjallgarðar mynda dalina sem eru umkringdir klettabeltum efst, og niður af þeim falla snarbrattar skriður og víða teygja fjöllin sig þverbrotin í sjó fram. Fjöllin ná flest 500 til 600 metra hæð en hæst þeirra er Hringdalsnúpur 625 metrar. 

Víða má finna surtarbrand og plöntusteingervinga í fjöllunum í Ketildölum, inn á milli blágrýtishraunlaganna. Hér hafa fundist leifar af beyki, vínviði, rauðviði, álmi og fleiri tegundum. Sandsteinslagið er meðal elstu minja um gróðurfar hérlendis á tertíertímabilinu. 

Ystir Ketildala eru Verdalir, en þar var lengi mikil verstöð, en aldrei byggð. Þar á eftir kemur Selárdalur, og svo: Fífustaðadalur, Austmannsdalur, Bakkadalur, Hringsdalur, Hvestudalur og Auðihringsdalur. Lengi var fjölmenn byggð í Ketildölum en nú eru nær allir bæir komnir í eyði. 

Kirkja og prestssetur var í Selárdal, en árið 1907 var Selárdalsprestakall lagt niður og Selárdalssókn lögð til Bíldudalsprestakalls. 
Ketildalir voru sérstakt sveitarfélag, Ketildalahreppur, en var lagt niður 1987 þegar það sameinaðist Suðurfjarðahreppi og hrepparnir mynduðu í sameiningu Bíldudalshrepp.  Árið 1994 sameinaðist hann Barðastrandarhreppi, Rauðasandshreppi og Patrekshreppi í sveitarfélagið Vesturbyggð. 

Ketildalir eru sagðir heita eftir Katli Þorbjarnarsyni ilbreið en í  Landnámu segir að hann hafi numið Arnarfjarðardali frá Kópanesi til Dufansdals.
Bæir
Auðihrísdalur
Auðihrísdalur (í eyði)
Hvestudalur
Fremri-Hvesta
Neðri-Hvesta (í eyði)
Hringsdalur
Hringsdalur (í eyði - sumarhús)
Bakkadalur
Grænahlíð
Feigsdalur
Grandi (í eyði)
Bakki (í eyði)
Hóll (í eyði)

Austmannsdalur
Austmannsdalur (í eyði)
Fífustaðadalur
Fífustaðir (óvíst)
Kirkjuból (í eyði)

Selárdalur
Neðribær - Fór í eyði 2010
Selárdalur (í eyði)
Uppsalir (safn - í eyði)
Grund (í eyði)
Krókur (í eyði)
Kolbeinsskeið (í eyði)
Brautarholt (í eyði)

 Tengt efni 
 Gísli á Uppsölum
 Samúel Jónsson

 Tenglar 
 Vestfjarðavefurinn
 Vefsvæði Bílddælinga 
 http://wayback.vefsafn.is/wayback/20101123092252/www.ruv.is/frett/sidasti-baerinn-i-dalnum

Flokkur:Arnarfjörður
Flokkur:Dalir á Íslandi